Fugvélaleigusalar WOW air létu kyrrsetja vélar félagsins í Bandaríkjunum og Kanada í nótt . Þetta herma heimildir Morgunblaðsins . Í kjölfarið sendu forsvarsmenn WOW air frá sér tilkynningu um að vélarnar hefðu verið stöðvaðar þar til samningar um hlutafjáraukningu yrðu kláraðir . Hlutirnir gerðust svo hratt í morgun og forsvarsmenn WOW air héldu á fund Samgöngustofu kortér yfir átta og lögðu inn flugrekstrarleyfi félagsins . Samgöngustofa gaf leyfið út til félagsins 29. október árið 2013 . Samgöngustofa hefur lögum samkvæmt eftirlitshlutverk með starfsemi flugfélaga og getur eftir atvikum svipt þau starfsheimildum ef þau eru ekki rekstrarhæf . Samgöngustofa greip ekki inn í Stofnunin hefur á síðustu mánuðum fylgst grannt með starfsemi WOW air og forsvarsmenn félagsins hafa reglulega fundað með fulltrúum stofnunarinnar . Nú er hins vegar ljóst að það voru flugvélaleigusalar fyrirtæksins , fyrirtækin ALC , Tungnaa Aviation Leasing Limited og Sog Aviation Leasing Limited , sem ákváðu að krefjast kyrrsetningar á vélunum vegna vanefnda á leigusamningum . Vél í eigu ALC stendur nú á Keflavíkurflugvelli á grundvelli samkomulags milli WOW air og Isavia . Sú vél er veðandlag hins opinbera hlutafélags gagnvart þeim skuldum sem hlaðist hafa upp vegna vangoldinna lendingargjalda WOW air á Keflavíkurflugvelli .